Pielikums

Izglītības un zinātnes ministrijas

(datumu skatīt laika zīmogā)

rīkojumam Nr. \_\_\_\_\_\_\_

**Konkursa “Labākais darbā ar jaunatni 2021” nolikums**

1. Konkursa “Labākais darbā ar jaunatni 2021” (turpmāk – konkurss) mērķis – izteikt Izglītības un zinātnes ministrijas (turpmāk arī – ministrija) atzinību pašvaldībām, darbā ar jaunatni iesaistītajām personām, jaunatnes organizācijām un biedrībām un nodibinājumiem, kas veic darbu ar jaunatni, par ieguldījumu jauniešu dzīves kvalitātes uzlabošanā, kā arī popularizēt darba ar jaunatni nozīmi un turpināt aizsākto tradīciju.

2. Konkursa uzdevumi:

2.1. popularizēt darbu ar jaunatni un tā nozīmi jauniešu pilnvērtīgai un vispusīgai attīstībai, tādējādi veicinot jauniešu dzīves kvalitātes uzlabošanos;

2.2. rosināt pašvaldības, jaunatnes organizācijas un biedrības un nodibinājumus, kas veic darbu ar jaunatni, izvērtēt īstenotās aktivitātes jaunatnes jomā;

2.3. paaugstināt darbā ar jaunatni iesaistīto personu prestižu.

3. Konkursu organizē ministrija sadarbībā ar Jaunatnes starptautisko programmu aģentūru, biedrību “Latvijas Pašvaldību savienība” un biedrību “Latvijas Jaunatnes padome”.

4. Pretendenti dalībai konkursā ir:

4.1. pašvaldības;

4.2. jauniešu centri;

4.3. jaunatnes organizācijas, biedrības un nodibinājumi, kas veic darbu ar jaunatni;

4.4. darbu ar jaunatni īstenojošās personas pašvaldībā, pašvaldības iestādē, jaunatnes organizācijā, biedrībā un nodibinājumā .

5. Pretendenti atbilstoši šā nolikuma 4.1. apakšpunktam var tikt pieteikti kategorijās:

5.1. Labākais starts;

5.2. Līdzdalības stiprinātājs;

5.3. Pašvaldība jaunietim;

5.4. Veiksmīgākais projekts;

5.5. Drosmīgākais projekts;

5.6. Viedais atbalsts.

6. Kategorijā “Pašvaldība jaunietim” var pieteikt ikvienu pašvaldību, kas tiek pieteikta kategorijā “Līdzdalības stiprinātājs”, to norādot konkursa pretendenta raksturojuma veidlapā.

7. Pretendenti atbilstoši šā nolikuma 4.2. apakšpunktam var tikt pieteikti kategorijā “Jauniešiem draudzīga vide”.

8. Pretendenti atbilstoši šā nolikuma 4.3. apakšpunktam var tikt pieteikti šādās kategorijās:

8.1. Labākais starts;

8.2. Straujākais lēciens;

8.3. “Līdzdalības stiprinātājs” vietēja mēroga organizācijai

8.4. “Līdzdalības stiprinātājs” reģionāla vai nacionāla mēroga organizācijai

8.5. Veiksmīgākais projekts;

8.6. Drosmīgākais projekts;

8.7. Viedais atbalsts.

9. Pretendenti atbilstoši šā nolikuma 4.4. apakšpunktam var tikt pieteikti šādās kategorijās:

9.1. Labākais starts;

9.2. Iedvesmas dzirksts.

10. Konkursa pieteikumu iesniegšanas kārtība:

10.1. Pieteikumu dalībai konkursā, aizpildot pieteikuma veidlapu (1. pielikums) un konkursa pretendenta raksturojuma veidlapu (2. pielikums), **līdz** 2021. gada 6. decembrim (pasta vai elektroniskā paraksta zīmoga datums) var iesniegt fiziska vai juridiska persona, nosūtot to pa pastu uz adresi: Vaļņu iela 2, Rīga, LV-1050, vai iesniedzot elektroniski, nosūtot to uz e-pasta adresi: jaunatneslietas@izm.gov.lv.

10.2. Pieteikumi konkursam, kas tiks saņemti pēc noteiktā termiņa beigām, tiks automātiski noraidīti.

11. Pieteikuma veidlapā un konkursa pretendenta raksturojuma veidlapā norādītie personas dati tiks apstrādāti šādam mērķim: konkursa uzvarētāju noteikšanai un apbalvošanas ceremonijas norises nodrošināšanai. Informācija tiks uzglabāta atbilstoši ministrijas noteiktai dokumentu pārvaldības kārtībai. Pārzinis: Izglītības un zinātnes ministrija, adrese: Vaļņu iela 2, Rīga, LV-1050.

12. Konkursa vērtēšanas kārtība:

12.1. ministrija izveido konkursa vērtēšanas komisiju (turpmāk – komisija) šādā sastāvā:

12.1.1. komisijas priekšsēdētājs: ministrijas Politikas iniciatīvu un attīstības departamenta direktora vietnieks jaunatnes jomā;

12.1.2. komisijas locekļi:

12.1.2.1. pārstāvis no ministrijas;

12.1.2.2. pārstāvis no Jaunatnes starptautisko programmu aģentūras;

12.1.2.3. pārstāvis no biedrības “Latvijas Pašvaldību savienība”;

12.1.2.4. pārstāvis no biedrības “Latvijas Jaunatnes padome”;

12.2. komisija, izmantojot konkursa pieteikumu vērtēšanas kritērijus (3. pielikums), nosaka katra pieteikuma skaitlisko novērtējumu attiecīgajā konkursa pretendenta kategorijā un sagatavo pieteikumu sarakstu, sarindojot tos prioritārā secībā atbilstoši iegūtajam novērtējumam;

12.3. vienāda punktu skaita gadījumā noteicošais ir komisijas priekšsēdētāja viedoklis;

12.4. pretendents, kura pieteikums ir saņēmis lielāko punktu skaitu attiecīgajā konkursa pretendentu kategorijā, tiek atzīts par konkursa uzvarētāju;

12.5. uzvarētāja noteikšanai kategorijā “Pašvaldība jaunietim” tiek rīkota balsošana tiešsaistē. Balsošanā piedalās pašvaldības, kuras iesniegušas pieteikumu dalībai konkursā atbilstoši šā nolikuma 6. punktam. Par konkursa uzvarētāju kategorijā “Pašvaldība jaunietim” tiek atzīta pašvaldība, kura balsošanā tiešsaistē ieguvusi vislielāko balsu skaitu.

13. Konkursa uzvarētāji katrā kategorijā tiek apbalvoti svinīgajā ceremonijā “Labākais darbā ar jaunatni 2021”.